Informatīvais ziņojums par Eiropas Savienības

Atveseļošanas un noturības mehānisma plāna projektu

Informatīvā ziņojuma mērķis ir informēt par Eiropas Savienības Atveseļošanas un noturības mehānisma (turpmāk – ANM) plāna projektu, tā saturu, tā līdzšinējo sagatavošanas procesu un panākto progresu.

1. **Atveseļošanas un noturības mehānisma būtība**

2020.gada 21.jūlijā Eiropas Savienības (turpmāk – ES) dalībvalstis Eiropadomes ārkārtas sanāksmē ir vienojušās par ES daudzgadu budžetu 2021. – 2027.gadam un  ES Atveseļošanas instrumentu ES ekonomikas atbalstam izejai no COVID-19 krīzes elementiem. ES līmeņa Parāda vērtspapīru emisijas rezultātā iegūtie 750 mljrd. *euro* apmērā (390 mljrd. *euro* tiks piešķirti kā granti un 360 mljrd. *euro* tiks izsniegti tālāk dalībvalstīm aizdevumu formā). Šie līdzekļi tiks integrēti ES budžetā un  izmantoti ES budžeta  programmām un fondiem.

Būtiska daļa no 750 mljrd. *euro* tiks novirzīti **Atveseļošanas un noturības mehānismam (*Recovery and Resilience Facility)***, kas ir jauna Eiropas Komisijas (turpmāk – EK) centralizēti pārvaldīta budžeta programma.

Plānots, ka 2021.gada februārī stāsies spēkā ES likumdevēju saskaņotais ANM Regulas projekts (turpmāk – Regula), ar kuru izveido Atveseļošanas un noturības mehānismu.

**ANM mērķis** ir veicināt ES ekonomisko, sociālo un teritoriālo kohēziju, stiprinot dalībvalstu noturības un pielāgošanas spējas ar mērķi mazināt krīzes radīto sociālo un ekonomisko ietekmi un atbalstīt pāreju uz zaļo un digitālo ekonomiku, lai tādējādi veicinātu ES ekonomikas izaugsmes potenciālu un darba vietu radīšanu, veicināt ES klimata mērķu 2030.gadam sasniegšanu un klimata neitralitātes 2050.gadam mērķu sasniegšanu.

Finansējuma maksimālais piešķīrums tiek aprēķināts divos piegājienos – par periodu līdz 2022.gada 31.decembrim tiek aprēķināts sadalījums 70 % no kopējā piešķīruma ņemot vērā iedzīvotāju skaitu, IKP uz vienu iedzīvotāju un vidējo bezdarba līmeni pēdējo 5 gadu laikā, salīdzinot ar ES vidējo rādītāju laika posmā no 2015. līdz 2019.gadam. 2022.gada 30.jūnijā tiks aprēķināts galīgais sadalījums atlikušajiem 30 %, ņemot vērā sākotnējo formulu un to papildinot ar dalībvalsts faktisko atveseļošanās tempu 2021.gadā.

Plāna iesniegšanai tiek izmantots maksimālais piešķīrums, kur iekļauta prognoze par 30 % resursu sadalījumu. Galīgais maksimālais piešķīrums tiks aprēķināta līdz 2022.gada 30.jūnijam. Līdz ar šo tiks precizēts katras dalībvalsts maksimālais piešķīrums un dalībvalsts varēs precizēt savu plānu atbilstoši galīgajam maksimālajam piešķīrumam.

Latvijas  aploksnes garantētā daļa ES Atveseļošanas un noturības mehānismā **dotāciju/grantu veidā** ir 1,65 mljrd. *euro* un mainīgā daļa tiek prognozēta 0,37 mljrd. *euro* (šis apjoms tiks precizēts līdz 2022.gada jūnijam). Līdz ar to maksimālais Latvijai pieejamais finansējums tiek prognozēts 2,02 mljrd. *euro* apmērā (indikatīvi).

1. **Atveseļošanas un noturības mehānisma plāna projekts**

Lai saņemtu ANM finansējumu, dalībvalstij ir jāizstrādā **ekonomikas Atveseļošanas un noturības mehānisma plāns**, saskaņojot to ar EK. Plānu apstiprina ES Padome.

Minimālās prasības plāna apstiprināšanai ir saņemt visaugstāko novērtējumu par sekojošiem plāna elementiem: Eiropas Semestra ietvaros izteikto ikgadējo rekomendāciju īstenošana; iekļaujošas ekonomiskas izaugsmes veicināšana, kas stiprina dalībvalsts noturību pret dažādiem šokiem; ieguldījums 2030 klimata mērķu sasniegšanai; ieguldījums ekonomikas un sabiedrības digitālajā pārejā.

Pēc plāna apstiprināšanas dalībvalstij ir tiesības saņemt priekšfinansējumu 13% no maksimālā piešķīruma. Atbilstoši regulas projektam, plānā iekļauto pasākumu attiecināmības periods sākas no 2020.gada 1.februāra.

Plānā **iekļaujami konkrēti sasniedzamie reformu mērķi un investīciju mērķi**, nosakot konkrētus sasniedzamos rādītājus, kā arī laika grafiku, par kuru sasniegšanas progresu dalībvalstis sniedz regulāru informāciju EK. EK pieņem lēmumu par maksājuma veikšanu dalībvalstij, konsultējoties ar Ekonomikas un finanšu komiteju, ja starpposma mērķi ir sasniegti apmierinošā līmenī. Citas dalībvalstis var prasīt noturēt diskusiju ES Padomē, ja tās uzskata, ka kādas dalībvalsts starpposma mērķi nav sasniegti. **Visiem ANM mērķiem jābūt sasniegtiem un investīcijām veiktām līdz 2026.gada 31.augustam**. ANM plānā jāiekļauj konkrēti investīciju projekti un investīciju periods.

Regulas projektā ietvertās normas aicina ANM plānu apstiprināšanai iesniegt EK līdz 2021.gada 30.aprīlim, nosedzot prognozēto maksimālo piešķīrumu.

1. **ANM līdzšinējais plānošanas process**

Ministru kabineta (turpmāk – MK) 2020.gada 18.augusta sēdē Finanšu ministrija prezentēja informatīvo ziņojumu “Informatīvais ziņojums par Eiropas Atveseļošanas un noturības mehānismu”, sniedzot vispārīgu informāciju par Atveseļošanas un noturības mehānismu un nepieciešamajiem uzdevumiem finansējuma saņemšanai.

Atbilstoši minētās sēdes protokola 39.§ 2.punktam Finanšu ministrija tika noteikta kā koordinējošā institūcija Latvijas nacionālā Atveseļošanas un noturības plāna izstrādei.

Izrietoši no sākotnējā piedāvājuma, darbs valdības līmenī ir ticis organizēts sešās darba grupās, kuru uzdevums ir bijis izstrādāt valdības redzējumu par Atveseļošanas un noturības mehānisma plānā iekļaujamām reformām un saistītajām investīcijām. Katra no darba grupām veidota atbilstoši sākotnēji identificētajām ANM plāna komponentēm – (1) Klimata pārmaiņas un ilgtspēja, (2) Digitālā transformācija, (3) Ekonomikas transformācija un produktivitātes reforma, (4) Veselība, (5) nevienlīdzības mazināšana, (6) Likuma vara.

Saskaņā ar ANM regulējumu, ANM plānā primāri nepieciešams adresēt 2019[[1]](#footnote-1). un 2020[[2]](#footnote-2).gada ES Padomes rekomendācijas, kā arī izaicinājumus, kas saistīti ar pāreju uz klimata neitrālu ekonomiku un digitālo transformāciju.[[3]](#footnote-3) Regulā iekļauta prasība 37% finansējuma koncentrēt priekšlikumiem klimata pārmaiņu mazināšanas jomā, savukārt 20% finansējuma – digitālās transformācijas mērķiem.

Ņemot vērā minētās izmaiņas, par ko ES līmenī tika panākta vienošanās 2020.gada rudenī, nacionālā līmenī ir nācies būtiski pārskatīt ministriju sākotnējos priekšlikumus, kas ir ietekmējis kopējo ANM plāna projekta izstrādes laika grafiku.

Paralēli nacionāla līmeņa diskusijām, Finanšu ministrija neformāli organizēja konsultācijas ar EK par ANM plāna vēlamo saturu un struktūru, nodrošinot arī atbildīgo nozaru ministriju un institūciju līdzdalību sarunās un saņemtās rekomendācijas attiecīgi integrējot ANM plāna projektā.

Paralēli sarunām darba grupā, Finanšu ministrijas pārstāvji regulāri piedalījās Saeimas komisiju, NVO Memoranda padomes, kā arī Nacionālās Trīspusējās sadarbības padomes sēdēs, sniedzot aktuālo informāciju par progresu attiecībā uz ANM plāna izstrādi.

2021.gada 15.janvārī iesaistīto nozaru ministriju un atbildīgo institūciju starpā tika panākta konceptuāla vienošanās par reformu un investīciju jomām visu sešu komponenšu ietvaros un 2021.gada 19.janvārī ANM plāna projekts tika nosūtīts partneriem.

1. Sabiedrības līdzdalība

Lai nodrošinātu sabiedrības līdzdalību, Finanšu ministrija 2020.gada 20.novembrī organizēja informatīvu sanāksmi attālinātā režīmā ar sociālajiem partneriem. Tai sekoja attālinātas diskusijas ar partneriem par katru no komponentēm, kas norisinājās no 2020.gada 10.decembra līdz 14. decembrim un kurā nozaru ministrijas un atbildīgās institūcijas prezentēja savus piedāvājumus ANM plāna projektam. Sabiedrisko organizāciju pārstāvji rakstiski (diskusiju sadaļā) un mutiski uzdeva jautājumus un sniedza ieteikumus, uz kuriem tika sagatavotas un izsūtītas rakstiskas atbildes izziņas formā. 18.decembrī Finanšu ministrijas pārstāvji piedalījās Nacionālās trīspusējās sadarbības padomes sēdē, sniedzot informāciju par ANM plāna saturu un izstrādes progresu.

Ņemot vērā diskusijas koalīcijas padomē, kā arī ievērojot diskusijās ar partneriem saņemtos viedokļus, nozaru ministrijas un atbildīgās institūcijas Finanšu ministrijas vadībā sagatavoja ANM plāna projektu.

1. Plāna projekta struktūra un saturs

ANM plāna projektā (sk. pielikumu nr.1.) iekļautie pasākumi tiks balstīti uz jau apstiprinātiem vai izstrādes stadijā esošiem plānošanas dokumentiem (piemēram, Nacionālais attīstības plāns 2021.-2027.gadam, Digitālās transformācijas pamatnostādnes 2021.-2027.gadam, Nacionālais klimata un enerģētikas plāns 2021.-2027.gadam, Reģionālās attīstības pamatnostādnes 2021.-2027.gadam, Nacionālās industriālās politikas pamatnostādnes 2021.-2027.gadam, Sabiedrības veselības pamatnostādnes 2021.-2027.gadam, Izglītības attīstības pamatnostādnes 2021.-2027.gadam, Sociālās aizsardzības un darba tirgus politikas pamatnostādnes 2021.-2027.gadam u.c.). Ņemot vērā minēto, sabiedrības līdzdalība ANM plāna tapšanā iezīmējas arī caur līdzdalību norādīto plānošanas dokumentu izstrādes procesā.

ANM plāna struktūra ir noteikta regulas projektā, savukārt detalizēta informācija par vēlamo saturu ietverta EK vadlīnijās[[4]](#footnote-4) un EK izplatītajā ANM plāna veidlapā. EK ir aktualizējusi vadlīnijas, lai atspoguļotu izmaiņas regulā, kas izriet no 2020.gada decembrī panāktās vienošanās ar Eiropas Parlamentu un plāna projekts tiks attiecīgi precizēts, lai ņemtu vērā izmaiņas vadlīnijās, pēc sarunu uzsākšanas ar EK.

Saskaņā ar regulējumu, ANM plāns ietver šādas sadaļas:

1. Sasaiste ar ES pamatiniciatīvām[[5]](#footnote-5);
2. Sasaiste ar Eiropas Semestra rekomendācijām;
3. Sešu komponenšu apraksts (ietverot informāciju par reformām un investīcijām katras tematiskās komponentes ietvaros, t.sk. par izaicinājumiem un mērķiem, plānotajām aktivitātēm, ietekmi uz zaļo un digitālo pāreju, kā arī rādītājiem un finansējumu);
4. Plāna papildināmība ar citām investīcijām un ieviešana (t.sk. informācija par savienojamību ar citām ES iniciatīvām, ieviešanas mehānismu, ziņošanu un kontroles sistēmu);
5. Informācija par plāna makroekonomisko un sociālo ietekmi, kā arī salīdzinājums par plānotajām pārmaiņām, salīdzinot ar izejas pozīciju (tiks izstrādāts, uzsākot sarunas ar EK).

Latvijas ANM plānā ietvertas sešas tematiskās komponentes, kuru ietvaros tiek plānotas reformas un investīcijas, balstoties uz Eiropas Semestra rekomendācijās, kā arī nacionālajos plānošanas dokumentos identificētajiem izaicinājumiem un mērķiem.

ANM plāns ietver reformas un investīcijas par finansējuma garantēto daļu, proti, 1,65 miljd. *euro*.

ANM plānā sākotnēji identificētas 6 komponentes.

Klimata pārmaiņas un vides ilgtspēja.

Komponentes ietvaros paredzēts īstenot reformas šādās reformu un investīciju jomās: (1) Emisiju samazināšana transporta sektorā, ietverot Rīgas metropoles areāla transporta sistēmas zaļināšanas pasākumus, kā arī biometāna izcelsmes apliecinājumu sistēmas izveidi (SM, ZM, VARAM); (2) Energoefektivitātes uzlabošana, t.sk. daudzdzīvokļu mājās, uzņēmējdarbībā, pašvaldību ēkās un valsts sektorā (EM, VARAM); (3) Pielāgošanās klimata pārmaiņām, ietverot katastrofu pārvaldības sistēmas adaptāciju klimata pārmaiņām, kā arī glābšanas un ātrās reaģēšanas dienestu koordinācijas stiprināšanu (IeM, ZM).

ANM ietvaros klimata pārmaiņu komponentei plānots novirzīt 37% no kopējā finansējuma, jeb 610,5 milj. *euro*, savukārt kopējais finansējuma apjoms Latvijas izvirzīto mērķu sasniegšanai ir 2,79 miljd. *euro*.

**Digitālā transformācija.**

Komponentes ietvaros paredzētas reformas šādās reformu un investīciju jomās: (1) Valsts pārvaldes digitālā transformācija, ietverot pakalpojumu uzlabošanu un valsts IKT resursu izmantošanas efektivitātes paaugstināšanu, kā arī tautsaimniecības datu un digitālo pakalpojumu ekonomikas attīstīšanu; (2) Uzņēmumu digitalizācija un inovācijas, t.sk. uzņēmējdarbības digitālās transformācijas pilna cikla atbalsta izveide ar reģionālo tvērumu; (3) Digitālās prasmes, t.sk. ietverot fokusu uz augsta līmeņa digitālo prasmju apguvi, kā arī sabiedrības un valsts pārvaldes digitālās prasmes; (4) Digitālās infrastruktūras transformācija, ietverot 5G infrastruktūras izbūvi Via Baltica koridorā, kā arī platjoslas pieslēgumi “pēdējās jūdzes” infrastruktūras attīstībā.

ANM ietvaros digitālās transformācijas komponentei plānots novirzīt 20% no kopējā finansējuma, jeb 330 milj. *euro*. Kopējais finansējuma apjoms Latvijas izvirzīto mērķu sasniegšanai ir 664 milj. *euro*.

**Nevienlīdzības mazināšana.**

Komponenti paredzēts īstenot šādas reformu un investīciju jomas ietvaros: (1) Reģionālā politika, ietverot pasākumus administratīvi teritoriālās reformas stiprināšanai, t.sk. valsts reģionālo un vietējo autoceļu tīkla sakārtošanu, investīcijas uzņēmējdarbības veicināšanai, mājokļu pieejamības uzlabošanu un izglītības iestāžu infrastruktūras pilnveidi, kā arī (2) sociālo un nodarbinātības pakalpojumu pieejamības veicināšanas pasākumus minimālo ienākumu reformas atbalstam. Paredzētas investīcijas arī pieejamības veicināšanas pasākumiem cilvēkiem ar funkcionāliem traucējumiem, ilgstošas sociālās aprūpes pakalpojumu pieejamības uzlabošana, sociālās apdrošināšanas sistēmas prognozēšanas rīka izstrādei, kā arī Sociālās integrācijas kompetenču attīstības centra izveidei un nodarbinātības veicināšanas pasākumu īstenošanai.

ANM ietvaros nevienlīdzības mazināšanas komponentei plānots novirzīt 20% no kopējā finansējuma, jeb 330 milj. *euro*. Kopējais finansējuma apjoms mērķu sasniegšanai ir 1,47 miljd. *euro*.

**Veselība.**

Komponenti paredzētas īstenot šādas reformu un investīciju jomas ietvaros: (1) Kvalitatīvu pakalpojumu pieejamība un gatavība epidemioloģiskajām krīzēm, ietverot pasākumus integrētu veselības aprūpes pakalpojumu koncentrācijai cilvēkresursu pieejamības vietās, veselības aprūpes sistēmas noturības pret epidemioloģiskajām krīzēm stiprināšanu, kā arī veselības aprūpes pakalpojumu sniegšanas modeļu attīstību.

ANM ietvaros veselības komponentei plānots novirzīt 11% no kopējā finansējuma, jeb 181,5 milj. *euro*. Kopējais nepieciešamā finansējuma apjoms mērķu sasniegšanai ir 634 milj. *euro*.

**Ekonomikas transformācija un produktivitātes reforma.**

Komponentes paredzēts īstenot reformas šādu reformu un investīciju jomu ietvaros: (1) Produktivitātes paaugstināšana caur investīciju apjoma palielināšanu pētniecībai un attīstībai, ietverot inovāciju pārvaldības sistēmas stiprināšanu; (2) Augstskolu pārvaldības modeļa maiņas nodrošināšana, īstenojot augstskolu pārvaldības sistēmas reformu, kā arī investējot pētniecības un attīstības sistēmas konsolidācijā.

ANM ietvaros ekonomikas transformācijas komponentei plānots novirzīt 10% no kopējā finansējuma, jeb 165 milj. *euro*. Kopējais finansējuma apjoms mērķu sasniegšanai ir 984 milj. *euro*.

**Likuma vara.**

Komponentes ietvaros paredzētas investīcijas šādās reformu un investīciju jomās: (1) Ēnu ekonomikas mazināšana godīgas uzņēmējdarbības veicināšanai, paredzot investīcijas jau iesākto, uz analītiskās kapacitātes stiprināšanu un pakalpojumu pieejamības nodrošināšanu vērsto reformu pabeigšanai; (2) Noziedzīgi iegūtu līdzekļu legalizācijas identificēšana, ekonomisko noziegumu izmeklēšana, tiesvedības procesu modernizācija un preventīvo darbību īstenošana, ietverot cilvēkresursu kapacitātes stiprināšanas pasākumus, nelikumīgi iegūtu līdzekļu identificēšanas inovāciju centra izveidi, kā arī vienotas sistēmas izveidi sabiedriskā labuma organizāciju finanšu caurskatāmībai; (3) Vieda, laba un inovatīva pārvaldība, ietverot publiskās pārvaldes nodarbināto, amatpersonu un politiķu kapacitātes pilnveidi, kā arī publiskās pārvaldes reformu veicināšanu un profesionalizāciju.

ANM ietvaros likuma komponentei plānots novirzīt 2% no kopējā finansējuma, jeb 33 milj. *euro*. Kopējais finansējuma apjoms mērķu sasniegšanai ir 396 milj. *euro*.

Turpmākajās diskusijās nepieciešams vienoties par koordinētu atbalstu digitālajām prasmēm, atbalstu kultūras nozarei un NVO.

1. **Secinājumi un turpmākie uzdevumi**

ANM Regulas projekts nosaka, ka dalībvalstis var iesniegt plānu, kad regula par ANM stājas spēkā. Plānots, ka regula stāsies spēkā 2021.gada februārī.

Vēlamais termiņš oficiālai ANM plāna iesniegšanai EK ir 2021.gada 30.aprīlis.

Lai nodrošinātu ANM plāna efektīvu un savlaicīgu izstrādi un nodrošinātu tā atbilstību EK izvirzītajiem kritērijiem, Finanšu ministrijai nodrošināt sarunu uzsākšanu ar Eiropas Komisiju par izstrādāto ANM plāna redakciju.

Finanšu ministrijai uzsākt ANM plāna saskaņošanas procesu, izsludinot to Valsts sekretāru sanāksmē.

Finanšu ministrijai konsultēties par ANM plānu ar Fiskālās disciplīnas padomi un Produktivitātes padomi[[6]](#footnote-6).

Finanšu ministrijai noteiktā kārtībā iesniegt apstiprināšanai ANM plānu MK līdz 2021.gada 30.aprīlim.

Pielikumā:

1. Eiropas Savienības Atveseļošanas un noturības mehānisma plāna projekts;
2. Eiropas Savienības Atveseļošanas un noturības mehānisma plāna pielikums Nr.1. “Izmaksu apkopojums”;
3. Eiropas Savienības Atveseļošanas un noturības mehānisma plāna pielikums Nr.2. “Rādītāju apkopojums”.

Finanšu ministrs J. Reirs

Otzule 67083889

Inese.Otzule@fm.gov.lv

1. PADOMES IETEIKUMS par Latvijas 2019. gada valsts reformu programmu un ar ko sniedz Padomes atzinumu par Latvijas 2019. gada stabilitātes programmu. Pieejams šeit: [IMMC.COM\_2019\_0514\_FIN.LAV.xhtml.1\_LV\_ACT\_part1\_v2.docx (europa.eu)](https://eur-lex.europa.eu/legal-content/LV/TXT/HTML/?uri=CELEX:52019DC0514&from=EN) [↑](#footnote-ref-1)
2. PADOMES IETEIKUMS par Latvijas 2020. gada valsts reformu programmu un ar ko sniedz Padomes atzinumu par Latvijas 2020. gada stabilitātes programmu. Pieejams šeit: [IMMC.COM%282020%29514%20final.LAV.xhtml.1\_LV\_ACT\_part1\_v2.docx (europa.eu)](https://eur-lex.europa.eu/legal-content/LV/TXT/HTML/?uri=CELEX:52020DC0514&from=EN) [↑](#footnote-ref-2)
3. Saskaņā ar regulējuma priekšlikumu Klimata mērķiem novirzāmi 37% plāna resursu, bet digitālajai transformācijai 20%. [↑](#footnote-ref-3)
4. Vadlīnijas pieejamas šeit:

   [document\_travail\_service\_part1\_v2\_en.pdf (europa.eu)](https://ec.europa.eu/info/sites/info/files/document_travail_service_part1_v2_en.pdf) un [document\_travail\_service\_part2\_v3\_en.pdf (europa.eu)](https://ec.europa.eu/info/sites/info/files/document_travail_service_part2_v3_en.pdf)

   Pielikums (tabulas): [Annex to the Guidance to Member States on the Recovery and Resilience Plans: Tables for the template | European Commission (europa.eu)](https://ec.europa.eu/info/files/annex-guidance-member-states-recovery-and-resilience-plans-tables-template-0_en) [↑](#footnote-ref-4)
5. [Recovery and Resilience Facility | European Commission (europa.eu)](https://ec.europa.eu/info/business-economy-euro/recovery-coronavirus/recovery-and-resilience-facility_en) [↑](#footnote-ref-5)
6. ANM regulas projekta preambulas 59.punkts [↑](#footnote-ref-6)